IX LISA

Rumeenia poolt ühinemisläbirääkimiste lõpetamisel 14. detsembril 2004 võetud erikohustused ja heakskiidetud nõuded(osutatud protokolli artiklis 39)

I. Seoses artikli 39 lõikega 2

1) Rakendada edasise viivituseta Schengeni tegevuskava, mis on avaldatud M.Of., p. I, nr. 129 bis/10.II.2005 ning mida on muudetud kooskõlas acquis'ga ja vastavalt kokkulepitud tähtaegadele.

2) Tagada kõrgetasemeline kontroll ja seire liidu tulevastel välispiiridel, kiirendada märgatavalt rohelise piiri, sinise piiri ning piiripunktide seadmete ja infrastruktuuri kaasajastamisele suunatud jõupingutusi ning veelgi tõhustada operatiivse riskianalüüsi läbiviimist. See peab kajastuma ühesainsas mitmeaastases investeerimiskavas, mis tuleb esitada hiljemalt märtsis 2005 ning mis peab võimaldama liidul mõõta ühe aasta jooksul toimunud arengut kuni Rumeenia suhtes võetakse vastu protokolli artikli 4 lõikes 2 osutatud otsus. Lisaks sellele peab Rumeenia tunduvalt kiirendama 4438 piiripolitseiniku ning piiripolitsei ametniku töölevõtmise plaani täitmist ning tagama eelkõige selle, et tema piiridel Ukraina ja Moldovaga ning piki Musta mere rannikut kulgeval piiril oleks ettenähtud piiritöötajate arv võimalikult 100 % lähedane juba ühinemisel. Samuti peab Rumeenia rakendama kõiki vajalikke meetmeid tõhusaks ebaseadusliku sisserändega võitlemiseks, tugevdades sealhulgas koostööd kolmandate riikidega.

3) Välja töötada ja ellu rakendada kohtusüsteemi reformi ajakohastatud ja integreeritud tegevuskava ja strateegia, mis hõlmavad 30. septembril 2004 jõustunud kohtute seaduse, kohtuniku staatuse seaduse ja kohtunike järelevalve nõukogu seaduse põhilisi rakendusmeetmeid. Mõlemad ajakohastatud dokumendid tuleb liidule esitada hiljemalt märtsis 2005; tuleb tagada piisavad inimressursid ja rahalised vahendid tegevuskava rakendamiseks ning seda tuleb viivitamata vastavalt ettenähtud ajakavale rakendada. Samuti peab Rumeenia märtsiks 2005 tõendama uue süsteemi täielikku töökindlust mis tahes kohtuasjade puhul.

4) Märgatavalt tõhustada korruptsiooni vastast võitlust, eriti kõrgete ametnike korruptsiooni vastast võitlust, tagades korruptsioonivastaste õigusaktide täpse jõustamise, Riikliku Korruptsioonijuhtumitega Tegeleva Prokuratuuri (NAPO) tegeliku sõltumatuse ning esitades igal aastal alates novembrist 2005 veenvaid andmeid NAPO tegevuse kohta kõrgete ametnike korruptsiooni vastase võitluse valdkonnas. NAPOle tuleb anda personal, rahalised ja koolitusvahendid ning varustus, mida ta oma üliolulise ülesande täitmisel vajab.

5) Viia läbi sõltumatu audit praeguse riikliku korruptsioonivastase strateegia tulemuste ja mõju kohta; võtta nimetatud auditi järeldusi ja soovitusi arvesse uue mitmeaastase korruptsioonivastase strateegia koostamisel, mis peab olema ühtne põhjalik dokument ning mis tuleb esitada koos sellele lisatud selgelt määratletud eesmärkide ja saavutatavate tulemuste tegevuskavaga ning asjakohaste eelarvesätetega hiljemalt märtsiks 2005; strateegia ja tegevuskava rakendamise üle teostab järelevalvet üks olemasolev selgelt määratletud sõltumatu asutus; strateegia peab sisaldama eesmärki vaadata 2005. aasta lõpuks läbi liiga pikk kriminaalmenetlus, tagamaks kiire ja läbipaistev tegelemine korruptsioonijuhtudega, et kindlustada hoiatava mõjuga piisavad sanktsioonid; lõpetuseks peab see sisaldama meetmeid, et ülesannete kattumise vältimiseks vähendada 2005. aasta lõpuks märgatavalt nende asutuste arvu, kelle kõigi pädevuses on korruptsiooni ennetamine või korruptsioonijuhtude uurimine.

6) Tagada märtsiks 2005 selge õiguslik raamistik, mis reguleeriks gendarmerie ja politsei vastavaid ülesandeid ning nende vahelist koostööd, sealhulgas ulatuses, milles see on seotud vastavate õigusaktide rakendamisega, ning töötada 2005. aasta keskpaigaks mõlema institutsiooni jaoks välja selge töölevõtmise kava, et saavutada ühinemiskuupäevaks märgatavaid edusamme politsei 7000 vaba töökoha ja gendarmerie18000 vaba töökoha täitmiseks, ja rakendada seda.

7) Töötada välja ja rakendada terviklik mitmeaastane kuritegevuse vastane strateegia, mis hõlmab konkreetseid meetmeid, et vähendada Rumeenia mainet inimkaubanduse ohvrite päritolu-, transiidi- ja sihtriigina, ning esitada igal aastal alates märtsist 2005 usaldusväärseid statistilisi andmeid selle kohta, kuidas vastava kuritegeliku nähtuse vastu võideldakse.

II. Seoses artikli 39 lõikega 3

8) Tagada mis tahes potentsiaalse riigiabi tõhus kontroll konkurentsinõukogu poolt, sealhulgas kontroll seoses riigiabiga, mida antakse riigieelarvesse maksu või sotsiaalvaldkonnas tehtavate maksete või energiavarustusega seotud maksete edasilükkamise kujul.

9) Tugevdada viivitamata riigiabi reguleerivate õigusaktide rakendamist ja tagada seejärel õigusaktide rahuldav rakendamine nii konkurentsiõiguse kui riigiabi valdkonnas.

10) Esitada komisjonile 2004. aasta detsembri keskpaigaks terasetööstuse muudetud restruktureerimiskava (sealhulgas riiklik ümberkorraldamisprogramm ja individuaalsed äriplaanid) vastavalt tingimustele, mis on sätestatud ühelt poolt Euroopa ühenduste ja nende liikmesriikide ning teiselt poolt Rumeenia vahel assotsiatsiooni loomiseks sõlmitud Euroopa lepingu [1] ESTÜ tooteid käsitlevas protokollis nr 2 ning käesoleva protokolli VII lisa 4. peatüki B jaos.

Pidada täielikult kinni kohustusest mitte anda või maksta riigiabi terasetehastele, mille suhtes kehtib 1. jaanuarist 2005 kuni 31. detsembrini 2008 riiklik ümberkorraldamisstrateegia, ning täita täies ulatuses riigiabi summasid ja võimsuse vähendamist käsitlevaid tingimusi, mis otsustatakse ühelt poolt Euroopa ühenduste ja nende liikmesriikide ning teiselt poolt Rumeenia vahel assotsiatsiooni loomiseks sõlmitud Euroopa lepingu ESTÜ tooteid käsitleva protokolli nr 2 alusel.

11) Jätkata konkurentsinõukogu varustamist piisavate rahaliste vahendite ning piisava ja asjakohase kvalifikatsiooniga inimressurssidega.

[1] EÜT L 357, 31.12.1994, lk 2. Lepingut on viimati muudetud EL-Rumeenia assotsiatsiooninõukogu otsusega nr 2/2003, 25.9.2003 (Euroopa Liidu Teatajas seni avaldamata).

--------------------------------------------------